Bæði Vesturlandsliðin fá heimaleiki og lið í efstu deild Vesturlandsliðin sem eftir eru í Borgunarbikarnum , Bikarkeppni KSÍ , fengu bæði heimaleiki gegn liðum í Pepsídeildinni þegar dregið var í 16 - liða úrslitin í hádeginu í dag . Skagamenn mæta Breiðabliki og Víkingar fá Framara í heimsókn . Leikir Vesturlandsliðanna eru meðal þriggja leikja fimmtudagskvöldið 20. júní en hinir fimm fara fram kvöldið áður . Bæði eiga Vesturlandsliðin harma að hefna gegn þessum andstæðingum sínum í deildarkeppninni fyrr í vor . Víkingar töpuðu 1 : 2 heima fyrir Fram í fyrstu umferð og Skagamenn lágu 1.4 fyrir Blikum í þriðju umferð mótsins , en sá leikur fór fram í Kópavogi . Þriðja viðureignin þar sem lið úr Pepsídeild mætast í 16 - liða úrslitunum er Stjörnunnar og FH . Bikarmeistarar KR heimsækja Leikni í Breiðholtið og Sindri úr 2. deild fær Fylki í heimsókn . Grótta úr 2. deild mætir Magna Grenivík úr 3. deild og aðrir leikir í 16 - liða úrslitum eru Víkingur R. - Tindastóll og BÍ / Bolungarvík - ÍBV .